สศค.ชี้หากการเมืองแรงทำศก.หดตัว1.8%
สศค. คาดจีดีพีปี53 โต 4.5 % ชี้หากการเมืองแรงกระทบเศรษฐกิจหดตัว 0.2 - 1.8 %
29 มี.ค. 2553

สศค. คาดจีดีพีปี53 โต 4.5 % ชี้หากการเมืองแรงกระทบเศรษฐกิจหดตัว 0.2 - 1.8 % 
นายสาธิต รังคสิริ ผู้อำนวยการสำนักงานเศรษฐกิจการคลัง ( สศค. )  คาดการณ์แนวโน้มเศรษฐกิจไทยในปี 2553 ว่า จะกลับมาขยายตัวเป็นบวกได้ที่ระดับ 4.5 %  ต่อปี ( โดยมีช่วงคาดการณ์ที่ 4  - 5 % ) ปรับเพิ่มจากประมาณการณ์ในเดือน ธ.ค. 2552 ที่คาดว่าเศรษฐกิจในปีนี้จะขยายตัวที่ 3.5 %  
ทั้งนี้ สศค. ประเมินว่าผลกระทบจากสถานการณ์การเมืองจะส่งผลให้เศรษฐกิจขยายตัวลดลงได้อีกตั้งแต่ 0.2 - 1.8 %  แยกได้เป็น 3 กรณีได้แก่ กรณีที่สถานการณ์ไม่รุนแรง แต่ลากยาวไปถึงไตรมาส 2 จะกระทบต่อ 0.2 %  หรือขยายตัวลดลงจาก 4.5 % เหลือ 4.3% และกรณีที่สถานการณ์ลากยาวไปถึงไตรมาสที่ 3 จะกระทบเศรษฐกิจ 0.5 %  ทำให้เศรษฐกิจขยายตัวจาก 4.5 % เหลือ 4%  และกรณีที่สถานการณ์ลากยาวไปถึงไตรมาส 4 และมีความรุนแรงเกิดขึ้นเช่น มีการปิดสนามบิน , การยุบสภา ไม่มีรัฐบาลในการขับเคลื่อนงบประมาณปี 54 จะมีผลกระทบต่อเศรษฐกิจถึง 1.8 % ส่งผลให้เศรษฐกิจขยายตัวจาก 4.5 % เหลือ 2.7 %